KTL:n, Stakesin, STTV:n ja TEO:n luottamusmiehet

Henkilöstön edustus STM:n hallinnonalan uudistamisprojekteihin

Ministeri Paula Risikko on esitellyt sosiaalipoliittisessa ministerityöryhmässä 21.2.2008 oman ehdotuksensa selvitysmiesten Jussi Huttunen ja Kari-Pekka Mäki-Lohiluoman ehdotusten pohjalta. Sen mukaisesti Kansanterveyslaitos ja Stakes yhdistetään 1.1.2009 lukien sosiaali- ja terveysalan tutkimus- ja kehittämislaitokseksi ja Terveydenhuollon oikeusturvakeskus ja Sosiaali- ja terveydenhuollon tuotevalvontakeskus yhdistetään sosiaali- ja terveydenhuollon valvontavirastoksi.

Ministeri Risikko vie virastojen ja laitosten yhdistämisasian hallinnon ja aluekehityksen ministerityöryhmään (Halke) 13.3.2008. Halken tehtävänä on käsitellä kaikki valtionhallinnon isot organisaatiomuutokset.

Halken käsittelyn jälkeen asetetaan molempiin hankkeisiin valmisteluorganisaatiot.

Projektien organisointi ja henkilöstön edustus

Sosiaali- ja terveysministeriö on muodostamassa kahta projektiorganisaatiota; toista KTL:n ja Stakesin yhdistämiseksi ja toista TEO:n ja STTV:n yhdistämiseksi.

Molempiin projektiorganisaatioihin asetetaan valtiosihteeri Ilkka Oksalan vetämä ohjausryhmä.

Tutkimus- ja kehittämislaitosta koskevaan ohjausryhmään voivat KTL:n ja Stakesin henkilöstöt valita molemmat yhden edustajan. Samoin lupa- ja valvontaviraston ohjausryhmään voivat STTV:n ja TEO:n henkilöstöt valita molemmat yhden edustajan. Molemmissa ohjausryhmissä on siis kaksi henkilöstön edustajaa.

Tutkimus- ja kehittämislaitosprojektin johtoryhmän puheenjohtajaksi on kutsuttu pääjohtaja Pekka Puska ja varapuheenjohtajaksi pääjohtaja Vappu Taipale 1.5.2008 asti, josta lukien varapuheenjohtajana jatkaa ylijohtaja Matti Heikkilä.

Lupa- ja valvontavirastoprojektin johtoryhmän puheenjohtajaksi on kutsuttu ylijohtaja Jukka Männistö ja varapuheenjohtajaksi Ilkka Suojasalmi.

Molempiin johtoryhmiin on suunnitteilla kummastakin virastosta ja laitoksesta kolme henkilöstön edustajaa, jotka edustaisivat virastojen pääsopijajärjestöjä. Molemmissa johtoryhmissä olisi siis kuusi henkilöstön edustajaa.

Suunnitteilla on molempiin projekteihin myös useita ohjausryhmien asettamia johtoryhmän tukena työskenteleviä operatiivisia alatyöryhmiä, mm. henkilöstöryhmä, talousryhmä, sisäiset it-palvelut –ryhmä. Näistä molempien projektien henkilöstöryhmään on suunnitteilla kolme henkilöstön edustajaa, jotka edustaisivat virastojen pääsopijajärjestöjä. 

KTL:n, Stakesin, STTV:n ja TEO:n luottamusmiehiä pyydetään ilmoittamaan em. henkilöstön edustajat (ohjausryhmään 1/virasto, johtoryhmään 3/virasto ja henkilöstöalaryhmään 3/virasto) viimeistään tiistaina 25.3.2008 osoitteella kirjaamo.stm@stm.fi . 

Henkilöstön edustajat voivat olla luottamusmiehiä tai muita henkilöitä.

Lisätietoja saa tarvittaessa Liisa Perttulalta (liisa.perttula@stm.fi) ja Jaana Koskelta (jaana.koski@stm.fi) .

Osastopäällikkö		Jaana Koski

Hallitusneuvos		Liisa Perttula

TIEDOKSI	KTL:n, Stakesin, STTV:n ja TEO:n hallintojohtajat